作者:劉克莊
標題:沁園春
內容:歲暮天寒，一劍飄然，幅巾布裘。盡緣雲鳥道，躋攀絕頂，拍天鯨浸，笑傲中流。疇昔奇君，紫髯鐵面，生子當如孫仲謀。爭知道，向中年猶未，建節封侯。南來萬里何求。因感慨橋公成遠遊。嘆名姬駿馬，都成昨夢，只雞斗酒，誰吊新丘。天地無情，功名有命，千古英雄只麼休。平生客，獨羊曇一個，灑淚西州。